Velkommen til Støttefest 2017

Støttefesten er årets vigtigste "nenkashe-begivenhed", og der hvor vi indsamler langt de fleste penge til pigernes skolegang.

Siden vi dannede vores forening i 2011, har vi hvert år indsamlet et stadigt stigende beløb, sidste år kom vi helt op på 140.000 kr. Et beløb vi fik ind på Støttefest, loppemarked, gaver, foredragsvirksomhed og medlemskontingenter.

**- og hvad går alle pengene til?**

De penge vi samler ind går til at dække udgifter til pigernes skolegang herunder uniformer, bøger, skolepenge, et årligt seminar for pigerne og forsoningsbesøg til deres forældre.

Vi er med til at betale for i alt 29 piger.

Støtteforeningen betaler ikke til bygninger eller til drift af pigernes skoler.

Vi er glade for at sige, at vi stadig kan holde vores administrationsudgifter under 5000 kr. om året.

**Hvor går pigerne i skole**

Nenkashe har ikke sin egen skole. De fleste af de små piger går i AIC-kostskolen i Kajiado.

Pigerne i Secondary school går i de skoler, som deres eksamenskarakterer har givet dem mulighed for.

De nationale skoler er langt de bedste skole, men de kræver at pigerne har et meget højt karaktergennemsnit ved den afsluttende 8. klasse eksamen.

Seks piger startede i secondary school i år, to af dem på en af de attraktive National skoler. Den ene, Mary Lanoy, bliver støttet 100% af Nenkashes bank - også vil også blive støttet af banken fremover - hvis hun fortsat klarer sig godt!

Nenkashe bruger meget tid på atsøge sponsorater til deres elever, men der er mange om buddet og det kræver at pigerne er meget dygtige og meget flittige.

Som noget nyt, at vi i år to piger, der er begyndt på en videregående uddannelse, den ene - Brenda - læser Human Resource på et velrenomeret universitet. Nenkashe betaler for universitet, mens hendes forældre betaler for bopæl, tøj, bøger og dækker hendes øvrige udgifter.

Den anden, Sylvia, er startet på en pædagoguddannelse som Nenkashe financierer. Sylvia bor hos sin mormor, og har af den grund et job i 2 mdr. om året, for at kunne støtte sin mormor økonomisk.

Begge de to unge piger klarer sig godt.

**Hvor mange piger har været gennem NEC**

Samlet set, har støtteforeningen været med til at betale skolegang for i alt 34 piger gennem de 6 år vi har eksisteret. Mange af pigerne har klaret sig godt, til trods for deres tunge baggrund.

Hvis I har lyst, kan I læse lidt om pigerne og deres baggrund på de små opslag rundt på væggene.

Hvis I undrer jer over pigernes alder, i forhold til deres klassetrin, - er det fordi, at det er deres skolekundskaber, der afgør hvilket klassetrin de befinder sig på.

**- men der er også nogle af pigerne der ikke klarer sig så godt.**

Siden vi startede i 2011 er fire piger droppet ud - alle på grund af graviditet. De piger, der bliver gravide, er ofte piger, som har klaret sig dårligt i skolen. Ofte har pigerne en naiv forestilling om, at "tilværelsen vil være bedre", hvis de bare kan slippe ud af skolen, og finde en kæreste. Når pigen er blevet gravid, forsvinder kæresten som regel, og hun står alene med sit barn.

At pigen bliver gravid i utide er ikke så tabubelagt i masaisamfundet. Pigerne bliver "bare" bortgiftet til en ældre mand, som i forvejen har flere koner. Manden og de øvrige koner får en frisk ung arbejdskraft i huset, og pigens familie får deres medgift.

For at ruste pigerne bedre, afholder Nenkashe et årligt 4-dags seminarfor dem. Hovedformålet med seminaret, at styrke pigernes selvtillid og viden. De får blandt andet undervisning i sund levevis, sikker sex og forebyggelse af HIV og AIDS. På seminaret er der også sat tid af til samtaler med hver enkel pige.

**Vi bliver tit spurgt om, hvordan Nenkashe får " fat i pigerne".**

Nenkashe tager aldrig imod pigerne direkte, de bliver typisk henvist til Nenkashe fra det lokale Childrens Office eller det lokale politi. Nenkashes medarbejder besøger pigernes familier og vurderer, om de kan tage i mod dem efter nogle faste kriterier, som alle skal være opfyldt. Kriterierne er,

* at familien er så fattige, at de er ude af stand til at betale for pigens skolegang,
* at pigen er i fare for at blive omskåret og/eller bortgiftet
* og at pigen bliver holdt hjemme fra skolen mod sin vilje, fordi familien har brug for hendes arbejdskraft.

Lige nu er Nenkashe i gang med at vurdere om de kan tage i mod 5 nye små piger, som Childrens Office har henvist til dem, hvis de opfylder kriterierne, starter de til januar 2018.

Enkelte piger kommer meget sent til NEC.

Evelyn var 15 år og gravid, da hun ankom til Nenkashe for et år siden,

- og hun var ikke omskåret!

Det er meget tabubelagt at blive gravid uden at være omskåret, derfor havde hendes far bestem, at Evelyn skulle omskæres inden fødslen. Moderen henvendte sig til Nenkashe for at få hjælp.

NEC kontaktede straks Childrens Office, som anbragte Evelyn på et Mor/barn-hjem, hvor hun kunne føde sit barn. Efter fødslen besluttede Nenkashe at betale for Evelyns fortsatte skolegang i AIC-skolen. Hendes barn bliver nu passet på Mor/barn-hjemmet mens hun går i skole. Evelyn bruger alle sine ferier og fridage på at passe sit barn på Mor/barn-hjemmet, - men Evelyn er blevet forstødt af sin far!

**Nenkashe i Kenya** er inde i en god udvikling og er solidt forankret i det sydlige Kenya, på det stykke jord, som Silole og hendes søstre har doneret, og hvor de så småt er i gang med at bygge deres Erhvervsskole.

De valgte at starte med at bygge en børnehave, for at imødekomme et stort behov i lokalområdet og fordi børnehaven også senere kan bruges som praktiksted for eleverne på deres erhvervsskole.

Den 1. januar 2017 åbnede de en børnehave med 8 børn. Allerede nu, 3/4 år senere, har de 18 børn, fordelt i to grupper, en børnehavegruppe og en børnehaveklasse.

Nenkashe i Danmark er ikke involveret i hverken børnehaven eller skolen.

Det lille kontor Nenkashe havde i Kajiado, har de flyttet ud på skolen - så nu eksistere "Nenkashe Education Centre", men indtil videre som en børnehave.

Forhåbentlig kan de snart udvide skolen til også at rumme en erhvervsskole, som der er et meget stort behov for.

Flere af de piger, der er droppet ud - kunne have haft glæde af at gå på en erhvervsskole og lære et håndværk, som de senere kan leve af.

Jeg vil slutte af meden stor taktil alle jer, der har været med til planlægge og afholde denne dag, og tak til alle jer, der gavmildt har givet os gaver til at sælge og til jer, som optræder for os. En særlig tak til Borups højskole som ganske gratis har åbnet sine døre for vores støttefest og til alle jer der er kommet i dag, og som forhåbentlig får lyst til at købe nogle af disse herlige ting, der er til salg.